b"\n_START_ARTICLE_\nEscut de Cuba\n_START_SECTION_\nDescripci\xc3\xb3\n_START_PARAGRAPH_\nEs tracta d'un escut triangular curvilini partit. Al primer, d'atzur, dues barres d'argent; al segon, una representaci\xc3\xb3 al natural d'un paisatge amb dues muntanyes i vegetaci\xc3\xb3, on destaca una palma reial. Al cap, una mar d'atzur carregada d'una clau d'or enmig de dos promontoris al natural, amb un sol ixent radiant a l'horitz\xc3\xb3. Acoblat darrere l'escut, un feix rom\xc3\xa0 somat d'un barret frigi carregat d'una estrella d'or de cinc puntes. Acompanyat al flanc destre per un ram de fulles de roure i al flanc sinistre per un de llorer, tots dos al natural.\n_START_SECTION_\nSignificaci\xc3\xb3\n_START_PARAGRAPH_\nL'escena superior al\xc2\xb7ludeix a la posici\xc3\xb3 geogr\xc3\xa0fica de l'illa, la clau del golf de M\xc3\xa8xic, entre les pen\xc3\xadnsules de la Florida i el Yucat\xc3\xa1n, amb el sol que representa el naixement de la nova rep\xc3\xbablica. Les barres d'atzur i argent, un reflex de la bandera cubana, recorden els tres departaments en qu\xc3\xa8 es dividia administrativament l'illa, amb el blanc s\xc3\xadmbol de la puresa dels patriotes. El quarter inferior dret representa el f\xc3\xa8rtil paisatge de l'illa, amb la palma reial, l'arbre t\xc3\xadpic cub\xc3\xa0. El feix simbolitza la uni\xc3\xb3 i el barret frigi la llibertat, amb l'estrella en representaci\xc3\xb3 de l'estat independent, com a la bandera. El roure fa refer\xc3\xa8ncia a la fortalesa, i el llorer a la vict\xc3\xb2ria."